Predkladacia správa

	Vláda Slovenskej republiky vydala dňa 29. mája 2002 uznesením č. 545 rozhodnutie č. 545/2002 o privatizácii priamym predajom 44 825 ks akcií spoločnosti Slovenská autobusová doprava Humenné, akciová spoločnosť so sídlom v Humennom (ďalej len “rozhodnutie č. 545/2002” alebo rozhodnutie”). Kupujúci – spoločnosť Autobusová dopravná spoločnosť, s.r.o. so sídlom vo Vranove nad Topľou bol vybraný Ministerstvom pre správu a privatizáciu národného majetku SR vo výberovom konaní. 

Jedna z platobných podmienok stanovená rozhodnutím č. 545/2002 v bode 5.1 ods. b.b.) je uhradenie časti kúpnej ceny kupujúcim vo výške 19 858 tis. Sk najneskôr do 31.10.2002. Rozhodnutie ďalej stanovuje v bode 7. (Ďalšie podmienky) písm. b) upraviť valné zhromaždenia spoločnosti za účelom prvého a druhého zvyšovania jej základného imania tak, aby bolo kupujúcemu umožnené, za podmienky riadnej a včasnej súčinnosti kupujúceho a Fondu národného majetku SR, zaplatiť za upísané akcie spoločnosti pri druhom zvyšovaní jej základného imania najneskôr do 31.12.2002.    

	Podľa rozhonutia č. 545/2002 bol na FNM SR vypracovaný návrh zmluvy o kúpe a predaji akcií č. 2160/2002. Predkladanie návrhov zmlúv týkajúcich sa predaja akcií spoločností SAD bolo na rokovanie výkonného výboru Fondu národného majetku SR pozastavené z dôvodu rozdielneho právneho názoru Protimonopolného úradu SR v čase prípravy rozhodnutí vydaných vládou SR a v čase realizácie týchto rozhodnutí. V čase realizácie rozhodnutí, t.j. vypracovania návrhov zmlúv, PÚ SR zastával názor, že v tomto prípade ide o koncentráciu, ktorá podľa § 10 ods. 1 zákona č. 136/2001 Z.z. podlieha kontrole PÚ SR a vzniká povinnosť oznámiť koncentráciu podľa § 10 ods. 9 toho istého zákona. Na účastníkov koncentrácie sa vzťahuje zákaz vykonávať práva a povinnosti vyplývajúce zo vzniku koncentrácie až do nadobudnutia právoplatnosti rozhodnutia o nej podľa § 10 ods. 13 zákona č. 136/2001 Z.z.. Z uvedeného vyplýva, že FNM SR ako účastník koncentrácie nemohol vykonávať práva a povinnosti akcionára, t.j. nemohol naložiť podľa vydaného rozhodnutia č. 545/2002.    

	Fond národného majetku SR opakovane viedol rokovania s PÚ SR v snahe nájsť riešenie na realizáciu vydaných rozhodnutí. 

	Dňa 1.10.2002 výkonný výbor FNM SR na svojom zasadnutí uznesením č. 13/56/02 schválil návrh zmluvy o kúpe a predaji akcií č. 2160/2002, jej podpísanie však podmienil vydaním súhlasu výkonného výboru. Súhlas na uzatváranie zmlúv týkajúcich sa predaja akcií spoločností SAD, na ktoré boli vydané rozhodnutia vlády SR o privatizácii, udelil výkonný výbor FNM SR dňa 5.11.2002. Súhlas fondu na uzatváranie zmlúv spoločností SAD bol teda udelený po uplynutí termínu splátky vyplývajúceho z rozhodnutia č. 545/2002, čím sa rozhodnutie stalo nerealizovateľné. 

	Kupujúci naďalej prejavuje záujem zmluvu o kúpe a predaji akcií uzavrieť, čo prejavil aj písomne listom z 11.11.2002. 

	Na základe vyššie uvedených skutočností a vzniknutého stavu vo veci realizácie rozhodnutia č. 545/2002 požiadal Fond národného majetku SR Ministerstvo hospodárstva SR listom prezidenta prezídia FNM SR číslo: 1.1.-23074/2002 zo dňa 18.12.2002 upraviť rozhodnutie č. 545/2002 do takej podoby, aby bolo možné uzavrieť zmluvu v takých termínoch, ktoré sa budú dať reálne splniť. Taktiež Ministerstvo dopravy, pôšt a telekomunkácií SR listom ministra číslo: 2599/M-2002 požiadalo ministra hospodárstva o zabezpečenie zmeny rozhonutia vlády SR č. 545/2002 v častiach týkajúcich sa termínov plnenia tohto rozhodnutia.

	V nadväznosti na uvedené prekladáme vláde SR, ktorá vydávala pôvodné rozhodnutie č. 545/2002 o privatizácii priamym predajom 44 825 ks akcií spoločnosti Slovenská autobusová doprava Humenné, akciová spoločnosť so sídlom v Humennom, návrh na úpravu rozhodnutia č. 545/2002 o privatizácii 49 % majetkovej účasti FNM SR na podnikaní spoločnosti SAD akciová spoločnosť so sídlom Humenné. Úpravy sa týkajú častí rozhodnutia označených ako 5.1.b.b.) a 7.b) a zabezpečujú možnosť uzatvoriť zmluvu o kúpe a predaji akcií v reálnych termínoch.